[E]go Gaufridus Dei gratia abbas Sancti Jacobi Pruvini et ego Stephanus decanus Sancte Marie de Valle Pruvini, notum facimus presentibus et futuris quod querela vertebatur inter monachos de Valle lucente et Rauduam relictam defuncti Stephani de Resuin super duobus sextariis frumenti et duobus sextariis avene in minagio Pruvini et quatuor bubus et uno equo et aliis quibusdam mobilibus que prefatus Stephanus eisdem monachis legaverat, tandem vero cum diu inter se litigassent pro bono pacis in nos compromiserunt. Predicta igitur Raudua coram nobis quitavit predictis monacis totam legationem superius nominatam tam bladi quam aliorum mobilium et sepenominati monachi pro redemptione vexationis dederunt eidem Raudue sexaginta et decem solidos Pruvinenses. Ut igitur omnia ista rata permaneant nos presentes litteras sigillis nostris munire curavimus. Actum anno incarnati Verbi M° CC° primo mense januari.